Ur boud digenvez ha sokial eo an den war un dro. Evel boud digenvez e lak poan da wareziñ e vezoud-eñ hag hini ar boudoù zo tomm dezhañ, da gontantiñ e choantoù  hiniennel ha da ziorren e skiant enganet. Evel boud sokial e klask gounit asant ha karantez e genseurted, rannañ o flijadur, frealziñ anezho pa vezont trist ha gwellaat o aozioù bevañ. Neus nemet an techoù lies-mañ, lavar-dislavar gwezh-ha-gwezh, a zispleg temz-spered dibar un den, ha diouzh o chenaozadur eo e vez an doareoù ma chell un hinienn sevel ur chempouez en e greiz ha kenlabourat da hevoud ar gevredigezh. Posupl mat eo e vefe termenet nerzh keñverel an daou dech-mañ dre an hêrelezh. Met ar  bersonelezh a zispak a-benn ar fin zo stummet-tre gant ar metoù e-lech memañ dre zegouezh e-pad he diorroadur, gant framm ar gevredigezh meo bet o kreskiñ, gant hengoun ar gevredigezh-mañ hag he sell ouzh doareoù emzalch zo. Ar meizad difetis a gevredigezh a dalvez evit an hinienn den kement ha sammad hollek he darempredoù, eeun pe ameeun, gant an dud a-vremañ hag a-wechall. Gouest eo da soñjal, da santout, da stourm ha da labourat drezi hech-unan, met emañ e dalch ar gevredigezh - en he bezoud fizikel,  kefredel ha fromel - ken nhaller ket soñjal enni na kompren anezhi er-maez stern ar gevredigezh. Ar gevredigezh eo a bourchas dan den ar boued, an dilhad, an annez, ar binviji labour, al lavar, stummoù ar preder hag an darn vrasañ eus danvez ar preder ; lakaet eo posupl e vuhez dre poan ha barregezhioù milionoù a dud eus an amzerioù bremañ ha kent, a n em guzh a-dreñv ar ger bihan-mañ a gevredigezh.